《为广上人赋归云山房》
明代·林鸿

道山老禅七十馀，闭门不出祇园居。心将明月同清净，迹比閒云能卷舒。

萧散浮云閒更閒，因风也或到人间。晴教海上千峰出，暝与天边一鹤还。

归云寂寂山房暝，明月苍苍僧入定。禅心无着云无踪，一尘不染诸缘空。

山中有僧人不闻，世上流俗徒纷纷。愿为松下小童子，閒与高僧扫白云。

作者简介：明福建福清人，字子羽。洪武初以人才荐，授将乐县学训导，官至礼部员外郎。性落拓不善仕，年未四十自免归。工诗，为闽中十才子之首。有《鸣盛集》。